नए साल में हो सकता है महापौर परिषद में बदलाव
नगर सरकार को चुस्त करने की कवायद
भास्कर संवाददाता | रतलाम
नए साल में शहर के मंत्रीमंडल (महापौर परिषद) में फेरबदल हो सकता है। भाजपा संगठन की ओर से इस बात के संकेत दिए गए हैं। महापौर परिषद में खाली पड़े 2 पदों को भी जनवरी में ही भरा जा सकता है। महापौर परिषद में फेरबदल इसी माह होना था लेकिन भाजपा संगठन चुनाव के कारण इसे आगे बढ़ा दिया गया।
पार्टी से जुड़े वरिष्ठ नेताओं की मानें तो लोकसभा चुनाव परिणामों के मद्देनजर शहर में भाजपा को हुए 30 हजार से अधिक वोटों के नुकसान को भोपाल स्तर पर गंभीरता से लिया है। महापौर डॉ. सुनीता यार्दे के पार्टी में विपक्षी लोगों ने इस बात को खासी हवा दी। संगठन की ओर से महापौर को एमआईसी के रिक्त पद भरने और वरिष्ठ पार्षदों की जिम्मेदारियां बदलने को कहा गया है। भाजपा पार्षदों का ही एक खेमा एमआईसी में अच्छा पद पाने के लिए प्रदेश स्तर पर सक्रिय है। नगर निगम में भाजपा के 30 पार्षद हैं, इनमें से 8 एमआईसी में सदस्य हैं और किसी न किसी विभाग के प्रभारी बतौर काम कर रहे हैं। एमआईसी में एक पद अरुण राव के इस्तीफे के बाद से खाली है। महापौर को एमआईसी में अधिकतम 10 सदस्य रखने का अधिकार है। एमआईसी में पद के लिए फिलहाल अरुण राव, प्रहलाद पटेल, लता खींची, ललिता पंवार, पप्पू पुरोहित के नाम चल रहे हैं। इन्हीं में से किन्हीं 2 को महापौर की परिषद में जगह मिल सकती है। संगठन से आए निर्देशों के बाद नगर निगम के कामकाज में तेजी लाने के लिए महापौर कुछ वर्तमान सदस्यों की जिम्मेदारियों में बदलाव भी कर सकती हैं।
परामर्श के बाद फैसला
संगठन चुनाव के बाद रिक्त पदों पर निर्णय लिया जाएगा। जिम्मेदारियां बदलने की जहां तक बात है, वरिष्ठ नेताओं से परामर्श के बाद इस पर फैसला लेंगे। डॉ. सुनीता यार्दे, महापौर
hin_Deva hin_Deva san_Deva hin_Deva hin_Deva hin_Deva hin_Deva